
Robotikával támogatott oktatási program hatása a tanulók kreativitására

A kreativitás fejlesztése az oktatás egyik kiemelt területévé vált a 21. századi században, mivel a gyorsan változó munkaerőpiac és a technológiai fejlődés új készségeket és innovatív gondolkodásmódot igényel a tanulóktól, amelyek elengedhetetlenek a problémamegoldáshoz, a kritikus gondolkodáshoz és a versenyképesség megőrzéséhez (OECD, 2018).
Az oktatási technológiák, különösen a robotika, egyre nagyobb teret nyernek a tanításban, számos kutatás bizonyítja pozitív hatásukat a tanukók kreatív gondolkodására (Hou et al., 2022; Zhang & Zhu, 2022). A robotika integrálása az oktatásba lehetőséget teremt a tanulók számára, hogy aktívan részt vegyenek a tanulási folyamatban, fejlesztve kreatív és kritikus gondolkodásukat.
Az eddigi kutatások szerint a robotikai programok hatékonysága eltérő lehet a különböző társadalmi-gazdasági helyzetű tanulók körében. Az alacsony szocioökonómiai státuszú (SES) diákok gyakran kevesebb erőforrással és tanulási lehetőséggel rendelkeznek, ami hátráltathatja fejlődésüket (Su et al., 2022). Ugyanakkor a robotika alapú programok képesek lehetnek csökkenteni az egyenlőtlenségeket, és nagyobb mértékű fejlődést eredményezhetnek az alacsony SES tanulók körében (Acar et al., 2022).
A jelen kutatás célja az volt, hogy feltárja az oktatási robotika és a kreatív gondolkodás fejlődése közötti összefüggéseket, különös tekintettel a szocioökonómiai státuszra általános iskolás tanulók körében. Az ERASMUS+ RIDEX program keretében egy kvázi-kísérleti vizsgálatot végeztünk 125, 11 és 14 év közötti tanuló bevonásával. Az intervenció hat hónapon keresztül zajlott, ahol a tanulók robotikával támogatott digitális történetmesélési programban vettek részt. A program célja a kreatív gondolkodás különböző dimenzióinak – figurális, verbális, divergens és konvergens – fejlesztése volt.
Az eredmények rámutattak arra, hogy a robotika intervenció összességében pozitív hatással volt minden SES csoport kreatív teljesítményére, és független a tanulók társadalmi-gazdasági helyzetétől. Az eredmények arra utalnak, hogy a robotika-alapú oktatási programok hatékonyan támogathatják a kreatív fejlődést, miközben csökkenthetik a társadalmi-gazdasági különbségekből fakadó hátrányokat.
A kutatás hozzájárul az oktatási robotika és a kreativitás közötti kapcsolat jobb megértéséhez, és felhívja a figyelmet az innovatív oktatási programok szükségességére a különböző SES hátterű tanulók körében.



